Nous Othes, cuens palatins de Bourgoigne et sires de Salins façons savoir à tous cex qui verront ces présentes lactres que nos dessieranz que nostre ville d’Arbois soit craüe, multeplié et amendée, pour le profit de nostre dicte ville et pour le nostre profit, assi que nos i avons vehuz et regardez appertement, auons donné, donnons et outroions permeignablement pour nos, pour nos hoirs et pour nox suscessours, pleinne puissance et espicial comandement au comunal de nox gens de nostre dicte ville d’Arbois que il puissent eslire quatre proudomes de lour comunal chascom ans, le jour de la feste de la nativitez Saint Jehan Batiste ou le diemenge après [F° vj, v°]; et doyuent nos genz de Arbois et ly communalx torner et venir chescum anz en l’église de Arbois le jour de la dicte feste de la nativitez saint Jehans ou le diemange après quant om sonera la grosse cloiche. Et cil qui seroient venuz en ladicte églisse ont poissance de eslire les dit quatre proudomes chescum an senz cex qui ne saroient venuz en ladicte églisse, et les pouent chescom ans chaingier et remuer tout quatre ou l’onz ou les doux ou les trois, s’il lour plait. Et doyuent estre ly diz quatre proudomes juriez. Et cil qui seroit eslit pour lou communal ne lo puet ne doit refusser; et çou qui seray accorder et ordenez pour les trois des diz quatre proudomes de la poissance que nos lour donons et outroions en cestes lectres serait tenuz et gardé, se li quart ne se voloit acorder à lour ordenement assi come se il estoit acordez pour tous les quatre proudomes. Et se li om ou ly duy des dit quatre proudomes estoient deffaillant pour aconz quas aventurox, nox genz et ly comunals de nostre dicte ville pouent eslire en touz temps autres proudomes pour cex qui seroient deffaillant. Après nos donons et outroions permagnablement pour nox, pour nox hoirs et pour nox sucessours, pleinne poissance et espicial comandement a communal de nox genz de nostre dicte ville de Arbois et ès quatre proudomes que jay hy sont et à touz autres que ils seront mis pour le commom, que il haient lour vsaige au bois des Costes Pendantz et à bois dou Chamois, tant comme au préuosté de Arbois appertient, pour faire des dit bois lour profit et toute lour volunté, sal ce que nox en retenons les bois qui sunt deffuer [F vij, r°] les Costes et et defuer le Chamois. Et pouent ly dit quatre proudomes mettre les bois en bant en tout ou en partie quand lour plarat, et abandoner assi quant lour plaray, senz nox et senz nostre comandement, senz nulle accusson. Et puent assi mectre les forestiers por les bois garder, et receuoir les soirement des diz forestiers, senz comandement de justisse et de seignour, en tel menière que cil que saray trouez à bois trainchant les bois mort paierai trois souz d’amende, et cil qui hi seray trouez trainchant lou chaigne paieray sept souz d’amende, et cex amendes saront à comunal, et se par auenture acuns troioit les dit bois et mectoit de bois à plain, ly amende seroit nostre. Encour auons nos donnez et donons permaignablement, pour nos, pour nox hoirs et pour nos suscessours, audit communalx de nox gens de Arbois et ès dit quatre proudomes nox forz cy après deuisez: c’est assauoir le fort que nox tenons de Hombert d’Arbois, ly quex fort siet hu bourc d’Arbois, selom la maisom Huguenin dit Moinne, d’une part et selon la maison mon seignour Rechart de Vaudens, chevalier, d’autre part; lou fort de Mennay que nos tenons dou dit Hombert, li quex fort siet près de l’églisse de saint Oyant, et le fort de la ruhe de Faremant qui fut ès Joncatz, ensamble le mex et les appertenences des diz fors. Les quex fort, ensamble les mex et les appertenances que nos lour hauons donnez et donons, ainsim comme dessus est dit, nos leur prometons guarandir contre toutes genz et en tout lues, sal ce que se nos ne lour porriens garantir le fort que nos tenons [F° vij, v°] de Hombert d’Arbois, li quex fort siet ou borc d’Arbois, nos leur deuons donner place autre part, et faire fort, à nostre, vne foiz, em assi bom lue come li dit fort siet. Encort volons nous que li comunals de nox gens d’Arbois et li quatre proudomes que jay hi sont et saront mis pour le commun, puissent aquerre mex et places pour faire fort lay où leur plairay, pour la aise et pour le profit de lour et dudit commum; li quex fors seront lour perpétuement. Ne nos, ne autre pour nox, ne aucuns de nox genz ne pouons ne deuons jamais hauoir ne faire fort en la ville d’Arbois em aucune menière qui ne fut à commun d’Arbois, ne ne devons soffrir que autre li faist. Et se acuns i façoit fort, nos le deuons faire oster. Se acuns de nox gens d’Arbois cuioit son pain à autres fors que ès fors dou communalx, nos volons et comandons que il perde le pain ou la peste, et trois souz d’amende, et li pain ou la peste saray au communalx, et li trois souz d’amende seront nostres. Et pourtant volons nos que li dit fors soient conduit sal alant et sal venant, et que om ne puisse gaigier de pain ne de peste en pourtant ou en raportant des dis fors ne deanz les dit fors; et se ly forniers ou les portariz font faute en cuire les pains, en saichier les aueinnes ou en autre chose qui appertienne ès fors, ly dit quatre proudomes les pouent oster de l’office des fors senz parler à nos ne à nostre commandement, et nos ne nos en deuons entrematre. Pour cex couenences et pour cex bontez que nos façons à communal dou commun [F° viij, r°] de Arbois, et ès dit quatre proudomes, il doyuent tuit modre à nox molins d’Arbois froment, orge, mil, peniz et toutes autres menières de blef pour trois deniers et vne maille de menoie corrant Arbois lou quartal à la messure d’Arbois; et l’aueine assi le quartal, pour cel meimme pris, modre et gruer ainsim cum cil voudra cuy l’avoine saroit; et nous lour deuons seignier molins et mugnier soffisant et quant qu’il i affiert. Et ly monniers ou ses comandements lour doit pourter lour blef dois lour ostex au molin et raporter la farine dois le molins à lour hostex, senz nulle autre exaction demander ne prandre. Et cil dou commun qui moudroit à autres molins que ès nos, nos deuroy sexante souz d’amende, et pour tant volons nos que ly diz molins soient conduit sal alant et saul venant, et que on ne puisse gaigier deanz les dit molins ne deffuer assi, de blef qu’on portoit es dit molins, ne de farinne qu’on en raportoit. Et ès diz molins d’Arbois doit estre la messure d’Arbois; c’est assauer boisial et quartrenche; et paieray chescom selom ce que il moudray de blef, et se ly monnier ou ses commandement feçoient acune faute par quoy nos genz fuissent domesgiez de lour blef, ly quatre proudomes doyvent conoistre dou fait; et nostres comandement les doit croire deu faire à amender à celuy qui tort hauroit, salue nostre amende et nostre henour. Et pour ce que nos volons que ceste lactre soit guerdée et mantenue permaignablement, nos hauons promis et promectons [F° viij, v°] en bone foy, por nos et pour nos hoirs, à communal et ès quatre proudomes de nostre deuant dicte ville d’Arbois que nos cex couenences et toute la tenour de cex lactres lour tanrons et guerderons fermement et permaignablement, senz venir jamais encontre per nos ne per autruy em jugement ne deffors. Et comandons à nox baillif, à nox préuost et à tout nos autre comandement que il, deuant ce que il entroient en la ville d’Arbois, en soignerie ne en justisse de part nos, juroient per lour soirement donnez sur saint euuangilles tenir et guerder fermement toute la tenour de cex lactres, quart nos volons et comandons que il la gardoient et tiennent fermement senz receuoir autre comandement de nos ne de nox hoirs. En tesmoignage de veritez nous hauons fait baillier au communalx et ès quatre prodomes dessus diz ces présentes lactres sellées de nostre grand seel, faites et données l’am Nostre Seignour corrant per mil doux cenz octante et doux, ou moy de may.